**Ag scimeáil ar líne: Nótaí an Mhúinteora**

|  |  |
| --- | --- |
| Leibhéal | An Ardteistiméireacht – Measartha dúshlánach |
| Spriocanna | Feasacht agus tuiscint na ndaltaí a fhorbairt sa réimse– an t-idirlíon agus códmheascadh sa Ghaeltacht |
| Stór focal | Ginearálta |

|  |
| --- |
| Straitéisí Múinteoireachta Molta |

Tá na ceachtanna bunaithe ar mhír físe ina bhfuil dalta ó Phobalscoil Chorca Dhuibhne ag labhairt ar an úsáid a bhaineann sé as an idirlíon. Canúint na Mumhan atá ag an gcainteoir.

Tá na ceachtanna oiriúnach do rang a bhfuil caighdeán réasúnta ard Gaeilge acu don Ardteistiméireacht, ach is féidir leat féin iad a láimhseáil ar bhealach a oireann don rang atá agat féin.

**Réamhobair 1**

* Is minic an focal ‘idirlíon’ litrithe mícheart ag daltaí. Abair leo an litriú ceart a thabhairt faoi deara ar an sleamhnán seo.
* Cuir ag obair ar cheisteanna 1 agus 2 iad ansin agus cuir na samplaí a bheidh acu ar an gclár - ceartaithe, más gá.

**Réamhobair 2**

* Léigh cuid A leis an rang ar fad agus faigh a gcuid tuairimí uathu faoi chuid B. Mínigh dóibh go gcailltear an ‘t’ nuair a bhíonn an focal sa tuiseal tabharthach.
* Lig dóibh féin smaoineamh ar cad iad na rudaí a chuireann ainmfhocal sa tuiseal tabharthach (aon réamhfhocal simplí a bhfuil an t-alt ina dhiaidh – ar an; as an; ag an; roimh an; leis an; faoin; ón; thar an agus araile).

**Réamhobair 3**

* Cuir gach beirt ag obair le chéile chun an cleachtadh seo a dhéanamh.
* Ceartaigh cuid de na habairtí a bheidh acu.



**Éisteacht**

* Léigh na ceisteanna don chleachtadh éisteachta leis an rang ar fad sula gcuireann tú an mhír ar siúl ionas go mbeidh a fhios acu cén freagraí a bheidh á lorg acu agus iad ag éisteacht.
* Más féidir, fág na ceisteanna thuas ar an scáileán fad is atá an mhír á seinm.
* Pléigh freagraí na gceisteanna leis an rang ar fad ag an deireadh.

**Iarphlé 1**

* Abair leis na daltaí na ceisteanna ar an sleamhnán seo a phlé ina mbeirteanna.
* Pléigh cuid acu leis an rang ar fad ansin.

**Iarphlé 2**

* Cuir na foghlaimeoirí ag obair ar cheist 1. Tabhair leaganacha malartacha dóibh ar ‘ag faire’ más gá mar shampla *ag féachaint*, *ag breathnú*, *ag amharc*. Mínigh dóibh go bhfuil cúpla úsáid ag an bhfocal faire e.g. a bheith ag féachaint go cúramach ar rud éigin “Táim do do fhaire”!; fear faire - watchman; *surveillance* nó ag féachaint go rialta ar rud éigin. Úsáidtear an focal *faire* ó thuaidh le haghaidh tórramh i.e. bítear *ag faire* an choirp.
* Lig dóibh leaganacha malartacha de ‘na héinne’ a chur ar fáil duit (gach duine, achan duine).
* Tabhair seans do na daltaí machnamh a dhéanamh ar cheist 3 agus éist leis na tuairimí a bheidh acu. B’fhéidir go mbeadh an cheist seo deacair do dhaltaí Gaelscoile mar nach mbeadh an feiniméan sin i gceist sa phobal gaelscoile.

**Iarphlé 3**

* Tá an sleamhnán seo an-oiriúnach do dhaltaí Gaeltachta agus seans go mbeadh tairbhe le baint ag daltaí Gaelscoile as chomh maith. Tabhair seans do na daltaí an píosa a léamh agus mínigh aon rud nach dtuigeann siad dóibh.

**Iarphlé 4**

* Déan iarracht plé ranga a bhunú timpeall ar na ceisteanna seo.
* Cuir samplaí de na saghsanna focal is mó a úsáideann siad as Béarla ar an gclár agus pléigh iad.
* Is fiú a chur ar a súile do dhaltaí Gaeltachta nach mbíonn an fhadhb chéanna ag daltaí Gaelscoile na leaganacha Gaeilge d’fhocail a úsáid go nádúrtha.
* Abair leo go mbeidh dhá thasc acu le déanamh i rith na seachtaine. Féadfaidh siad tasc 1 a dhéanamh an lá sin agus é a phlé sa chéad rang eile.
* Féadfaidh siad tasc 2 a dhéanamh thar tréimhse seachtaine agus b’fhiú cuimhneamh ar theacht ar ais chuige an tseachtain dar gcionn chun féachaint conas a d’éirigh leo.
* Is fiú feasacht na ndaltaí a ardú timpeall ar an méid Béarla a úsáideann siad ina gcuid cainte agus spreagadh a thabhairt dóibh an líon focal Béarla a laghdú. Déan iarracht plé a chur ar bun ar na cúiseanna a bhfuil sé sin tábhachtach.

**Iarphlé 5**

* Mínigh a bhfuil ar an sleamhnán seo do na daltaí agus abair leo an litriú ceart de na foirmeacha éagsúla a fhoghlaim de ghlanmheabhair.

**Ag scimeáil ar líne – Script**

**Éanna Ó Conchúir Corca Dhuibhne**

*Dúraís (Dúirt tú) liom ó chianaibh, Éanna, gur fearr leat a bheith ag surfáil ar an idirlíon seachas a bheith ag féachaint ar an teilifís. Cad a bhíonn tú ag déanamh ar an idirlíon? Cad iad na suímh idirlín a thaitníonn leat?*

Bhuel, tá...bím i gcónaí ag féachaint ar an NBA thall i Meiriceá, saghas *hobby* is ea é. Agus bím ag faire na haon saghas rud. Roimh cluichí bím ag féachaint ar *videos* ar YouTube mar gheall ar imreoirí difriúla agus conas mar a dhéanann siadsan rudaí. *Just* is breá liom a bheith ag féachaint ar na himreoirí proifisiúnta thall i Meiriceá, na American Footballers nó na himreoirí cispheile thall ann. *Just*, bíonn ana-mheas agam orthu agus féachaim ar *videos* dóibh sin. *I suppose* níl puinn slite eile gur féidir leat dul agus eolas a fháil mar gheall orthu.

*Sea. So, ar chúrsaí spóirt is mó a bhíonn tú ag féachaint, an ea?*

Sea. Sin eile, *really*. Ní théim... *I’d say*, uair sa tseachtain seiceálaim Facebook chun pictiúirí ó chluiche a chur suas... sin é an t-aon... Agus Twitter, bíonn Twitter agam ar mo mhobile fón.

*An mbíonn?*

Ó *yeah*. Is breá liom Twitter.

*Cad ina thaobh?*

Dheara, bíonn sé deas leanúint daoine (sic.) ar nós... bhuel, ó timpeall an domhain. Aon duine a theastaíonn uait, bíonn siad i gcónaí ag tweetáil, mar a déarfá.

*Cén saghas daoine a leanann tú ar Twitter?*

Daoine ar nós... bhuel, thall i Sasana ag imirt sacar, Rio Ferdinand nó daoine mar sin. Agus ansan tá LeBron James agus ...

*Cé hé sin?*

Imreoir cispheile. Agus Darren O’Sullivan agus Paul Galvin. Agus is féidir leat craic... bíonn na cairde agat leis. Tá sé difriúil [ó] Facebook, níl na héinne air. Agus tá *just*... is féidir leat aon rud a rá *really*. Ní bhíonn aon mhagadh. Bhuel, bíonn an craic ann ach ní bhíonn aon rud díobhálach, *really*. Tá sé i bhfad níos fearr ná Facebook. Ní bhíonn leath an ... Tá sé simplí leis.